Skok toe 'vriend' hom oorgee ná gru-moord op boer | Maroela Media
Sers. Neliswa Dwaba, polisiewoordvoerder, het bevestig Adam Lukas van Staden (21) het homself Vrydag aan die polisie oorgegee ná ondervraging in verband met die moord op Pretorius.
Volgens Dwaba het Van Staden ook 'n bekentenis afgelê en Maandag op 'n aanklag van moord in die hof verskyn. Die saak is uitgestel vir verdere ondersoek en hy bly in aanhouding.
Pretorius se liggaam is die aand van 20 Junie langs sy bakkie by sy skoonpa, Daan Wessels, se plaashek in die Nigel-omgewing aan die Oos-Rand aangetref. Pretorius en sy vrou, Kobie, het in 'n huis op die plaas gewoon.
Daar is kort voor 20:00 berigte ontvang dat 'n bakkie op die plaas brand en dat daar 'n liggaam langs die bakkie aangetref is. Daar was bloedspatsels teen die plaashek, wat met draad vasgebind was. Twee stukke van 'n piksteel is ook op die toneel gevind. Een deel van die piksteel is naby die hek gevind en die ander deel 'n ent verder. Die verbrande bakkie se deur het oopgestaan. Voor die bakkie is 'n bril en 'n skoen gevind.
Adam Lukas van Staden.
Pretorius is vermoedelik met die piksteel geslaan en in die bakkie geplaas voordat dit aan die brand gesteek is. Hy was moontlik bewusteloos en het later sy bewussyn herwin en probeer om uit die bakkie te kom. Dit was duidelik dat daar 'n struweling plaasgevind het.
Kobie was nie ver van die hek af nie in die plaashuis toe haar man aangeval is. Sy het vroeër die aand haar pa gebel en gesê het dat die veld naby die huis brand en dat haar man nog nie tuis was nie.
Kobie het Dinsdagoggend gesê sy is geskok oor Van Staden se beweerde betrokkenheid by die moord. Sy het hom as 'n vriend van haar en Johan beskryf en gesê hy het gereeld op die plaas uitgehelp.
"Hy was hardwerkend en hulpvaardig en wanneer 'n mens hulp nodig gehad het, was hy bereid om te help soos hy met talle ander mense ook gedoen het."
Kobie het intussen van die plaas dorp toe getrek saam met hul dogtertjie. "Met my en klein Liezel gaan dit goed; net geskok en die verlange is baie groot. Ons sukkel om te slaap in die aande, maar ons probeer maar aangaan."
Deon Pretorius, eienaar van Monitor24-sekuriteit en geen familie van Johan nie, het vroeër aan Maroela Media gesê in sy 20 jaar in die sekuriteitbedryf het hy nog nooit so 'n grusame toneel gesien nie.
Ons mense het in moordenaars verander.
Bou 'n nasie… ek slaan my hande letterlik saam!!
SKOKKEND. Ek bid vir vertroosting, berusting en moed vir die familie en gesinnetjie wat moet oorleef sonder broodwinner, man en papa, seun en neef/ oom, die lys gaan aan.. Mag die aanvaller sy geregtigheid teekom en mag God op sy siel inwerk.